། །ཚིག་དོན་ནི། སྙིང་རྗེས་སེམས་ཅན་ལ་རྗེས་སུ་ཆགས་པའི་སྤྱན་རྩ་དམར་བ། བྱམས་པ་ཆེན་པོའི་ཐུགས་ལས་མི་འགྱུར་བས་ན་སྐུ་དང་ཡན་ལག་གནག་པ། སྦྱིན་པ་ལ་སོགས་པ་བསྡུ་དངོས་བཞིས་སེམས་ཅན་གྱི་དོན་མཛད་པས་ཞབས་བཞི་པ། ཞལ་བརྒྱད་ཀྱིས་རྣམ་ཐར་བརྒྱད་མཚོན་ཏེ་བརྒྱད་ནི། གཟུགས་ཅན་གཟུགས་ལ་ལྟ་བའི་རྣམ་ཐར། གཟུགས་མེད་གཟུགས་ལ་ལྟ་བའི་རྣམ་ཐར། ཡིད་འོང་སྡུག་པའི་རྣམ་ཐར། འདུ་ཤེས་དང་ཚོར་བ་འགོག་པའི་རྣམ་ཐར། ནམ་མཁའ་མཐའ་ཡས་སྐྱེ་མཆེད་ཀྱི་རྣམ་ཐར། རྣམ་ཤེས་མཐའ་ཡས་སྐྱེ་མཆེད་ཀྱི་རྣམ་ཐར། ཅི་ཡང་མེད་པའི་སྐྱེ་མཆེད་ཀྱི་རྣམ་ཐར། འདུ་ཤེས་མེད་འདུ་ཤེས་མེད་མིན་སྐྱེ་མཆེད་ཀྱི་རྣམ་པར་ཐར་པའོ། །ཕྱག་བཅུ་དྲུག་གིས་སྟོང་ཉིད་བཅུ་དྲུག་མཚོན་ཏེ། འདི་ལྟར། ཕྱི་སྟོང་པ་ཉིད་དང་ནང་སྟོང་པ་ཉིད་ནས་དངོས་པོ་མེད་པའི་སྟོང་པ་ཉིད་ཀྱི་བར་བཅུ་དྲུག་གོ །གུག་སྐྱེད་ནི་མུ་དྲ་སྟེ་ཕྱག་རྒྱར་འགྱུར་བས། སངས་རྒྱས་ལྔ་རྣམ་པར་དག་པ་སྟེ། སྤྱི་བོའི་འཁོར་ལོ་མི་བསྐྱོད་པ། །ཞེས་སོགས་སོ། །སྙིང་རྗེས་གདུག་པ་ཅན་འདུལ་བའི་ཕྱིར་ཁྲོ་བོའི་སྐུ་ཉིད་དོ། །རྡོ་རྗེ་གསུམ་དག་པས་སྤྱན་གསུམ་མོ། །ཤ་ནི་པུཀྐ་སཱི་ཞེས་བརྗོད། །ཅེས་སོགས་ནི། སྦྱང་གཞི་ཤ་དང་ཁྲག་དང་ཁུ་བ་གསུམ། དེ་བཞིན་དུ་རྐང་དང་ཚིལ་བུ་གྲངས་གཅིག་ཏུ་བྱས་ཏེ་བཞི་པོ་ཚད་མེད་བཞིའི་ངོ་བོ་པུཀྐ་སཱི་སོགས་བཞིར་དག་པའོ། །རང་ཉིད་ལ་པགས་པ་རིམ་པ་བདུན་ཡོད་པ་ནི་བྱང་ཆུབ་ཡན་ལག་བདུན་དུ་དག་པ་སྟེ། དེ་ཡང་བདུན་ནི་དྲན་པ་ཡང་དག་བྱང་ཆུབ་ཀྱི་ཡན་ལག །ཆོས་རབ་ཏུ་རྣམ་འབྱེད༴ བརྩོན་འགྲུས༴ དགའ་བ༴ ཤིན་སྦྱངས༴ ཏིང་འཛིན༴ བཏང་སྙོམས་ཡང་དག་བྱང་ཆུབ་ཀྱི་ཡན་ལག་གོ །རུས་པ་བདེན་པ་བཞིར་དག་པ་ནི། མགོ་རུས། ཚིགས་རུས། རྩིབས་རུས། རྐང་རུས་ཏེ་བཞིའོ། །མཉམ་པར་མ་བཞག་པའི་རྣལ་འབྱོར་ལ། ཉལ་བ་དང་། ལྡང་བ་དང་། ཁྲུས་དང་། བཟླས་པ་དང་། གཏོར་མ་དང་། ཁ་ཟས་དང་། སྤྱོད་ལམ་དང་། རྗེས་ཆགས་ཀྱི་རྣལ་འབྱོར་དང་བརྒྱད་ལས། རབ་བྱུང་གི་རྟེན་ཅན་གྱི་རྣལ་འབྱོར་པས་ཉམས་སུ་ལེན་རྒྱུ་ནི་དང་པོ་བདུན་པོ་དེར་ངེས་ལ། དེའི་ནང་ནས་ཉལ་བ་དང་ལྡང་བ་སོགས་གཞན་དྲུག་ནི་ཡིག་ཆ་སྔ་མ་རྣམས་ནས་འབྱུང་བ་བཞིན་ཉམས་སུ་བླངས་ཤིང་ངག་ལས་ཀྱང་ཤེས་པར་བྱའོ། །འདིར་དག་པ་དྲན་པའི་རྗེས་ལ་སྔགས་ཀྱི་བཟླས་པ་ཉིད་འབྱུང་བས། དེ་བཤད་པར་བྱ་སྟེ། དེ་ལ་སྦྱང་གཞི་ཐ་མལ་པའི་ངག་སྨྲ་བརྗོད་ལ་སོགས་པ་རྣམས་སྦྱོང་བྱེད་རྩ་སྔགས་སྙིང་པོ། ཉེ་སྙིང་ལ་སོགས་པའི་རྣམ་པར་བསྒྱུར་ནས་སྒོམ་པར་བྱེད་པ་ནི་བཟླས་པ་འཁོར་འདས་དབྱེར་མེད་དོ། །འདི་ནི་འབྲས་བུ་ལམ་བྱེད་ལྟར་ན་སྟོན་པ་སངས་རྒྱས་ནས་ཆོས་ཀྱི་འཁོར་ལོ་བསྐོར་བ་མཚོན་པ་ཡིན་ནོ། །འདི་ལ་དོན་བཞི་སྟེ། བཟླས་བྱའི་སྔགས། བཟླས་པའི་ཚད། བཟླས་པའི་དུས་ཀྱི་དམིགས་པ། དེ་ལྟར་བཟླས་པའི་དགོས་པའོ། །དང་པོ་ནི། བརྟག་པ་ཕྱི་མ་ལས། དོགས་པ་མེད་པའི་སེམས་ཀྱིས་ནི། །འདི་ཡི་ལས་རྣམས་ཐམས་ཅད་བྱེད། །རིག་བྱེད་རྣམས་ཀྱི་དང་པོ་སྦྱིན། །ཟླ་ཕྱེད་ཐིག་ལེས་རྣམ་པར་བརྒྱན། །དེ་ནས་ཨཥྟཱ་ན་ནཱ་ཡ་ཞེས་སོགས་རྩ་སྔགས་གསུངས་པའི་ཨོཾ་ནི་སྔགས་ཀྱི་མགོ་འདྲེན་པའམ། མཆོག་གི་དངོས་གྲུབ་སྟེར་བ་ལ་འཇུག །ཨཥྟཱ་ན་ནཱ་ཡ། བརྒྱད་པའི་ཞལ་ཅན། པིཾ་གོརྡྷྭ་ཀེ་ཤ་ཝརྟྨ་ནེ། དབུ་སྐྲ་དམར་སེར་གྱེན་དུ་བརྫེས་པ། ཙ་ཏུརྦིངྴ་ཏི་ནེ་ཏྲཱ་ཡ། ཉི་ཤུ་རྩ་བཞིའི་སྤྱན་ཅན། ཥོ་ཌ་ཤ་བྷཱུ་ཛཱ་ཡ། བཅུ་དྲུག་གི་ཕྱག་ཅན། ཀྲྀཥྞ་ཛཱི་མཱུ་ཏ་ཝ་པུ་ཥེ། སྐུ་མདོག་ཆར་སྤྲིན་ལྟར་གནག་པ། ཀ་པཱ་ལ་མཱ་ལཱ་ནེ་ཀཱ་དྷཱ་རི་ཎེ། ཐོད་པའི་ཕྲེང་བ་དུ་མ་འཛིན་པ། ཨདྷྨ་ཏ་ཀྲཱུ་ར་ཙིཏྟཱ་ཡ། བདག་ཉིད་ཀྱི་སེམས་ཁོང་ནས་འཁྲུགས་པ། ཨརྡྷེནྟུ་དཾཥྟཱི་ཎེ། མཆེ་བ་ཟླ་བ་ཕྱེད་པ་ལྟ་བུ། ཨོཾ་ནི་འདིར་འགྲེལ་པ་ཀུ་མུ་ཏ་ལས་མ་བཤད་ཀྱང་། རྩ་རྒྱུད་ཀྱི་རྒྱ་དཔེ་འགའ་ཞིག་དང་། སྒྲུབ་ཐབས་མཚོ་སྐྱེས་དང་། རིན་ཆེན་འབར་བ་ལས་གསུངས་པས་བླ་མ་གོང་མ་རྣམས་བཞེད། དོན་ནི་སྔར་བཞིན། མཱ་ར་ཡ་མཱ་ར་ཡ། སོད་སོད། ཀཱ་ར་ཡ་ཀཱ་ར་ཡ། གྱིས་གྱིས། གཛ་ཡ་གཛ་ཡ། སྒྲོགས་སྒྲོགས། ཏཛ་ཡ་ཏཛ་ཡ། རྟོགས་རྟོགས། ཤོཥ་ཡ་ཤོཥ་ཡ། སྐེམས་སྐེམས། གང་ན། སཔྟ་སཱ་ག་རཱ་ན། རྒྱ་མཚོ་བདུན། བནྡྷ་བནྡྷ་ཆིངས་ཆིངས། གང་ན། ནཱ་ག་ཨཥྟ་ཀཱ་ན། ཀླུ་བརྒྱད། གྲྀཧྞ་གྲྀཧྞ། བཟུང་བཟུང་། གང་ན། ཤ་ཏྲཱུན། དགྲ་བོ། ཧ་ཧཱ་སོགས་བཅུ་གཉིས་ནི་ཡབ་ཀྱི་སྔགས་ཀྱི་དངོས་གཞི་ཡིན་ཏེ། ཡུམ་གྱི་ཨཱ་ལིའི་དོད་དང་མཚུངས་གསུངས། ཕཊ་ནི་འགས་པ། སྭཱ་ཧཱ་ནི་གཞི་ཚུགས། ཞེས་པའོ། །སྙིང་པོ་དང་ཉེ་སྙིང་གཉིས་ནི་རྩ་རྒྱུད་ཀྱི་སྔགས་ལེ་ལས་གསུངས། ཨོཾ་ནི་སྔར་བཞིན། བི་ཙུ་བཛྲ་ནི་འཇམ་པའི་རྡོ་རྗེ། ཧཱུྃ་གསུམ་ནི་སྐུ་གསུང་ཐུགས། ཕཊ་དང་སྭཱ་ཧཱ། སྔར་དང་འདྲ། བཛྲ་ཀརྟཱ་རི་རྡོ་རྗེ་གྲི་གུག །ཧེ་བཛྲ་ཡ། ཀྱཻ་རྡོ་རྗེའི་བཀས་ཞེས་པ་སྟེ་རྡོ་རྗེས་ཐམས་ཅད་འཇོམས་པ་ལྟར་སྟོང་ཉིད་རྟོགས་པའི་ཡེ་ཤེས་ཀྱིས་མཚན་མ་དང་རྣམ་པར་རྟོག་པ་ཐམས་ཅད་འཇོམས་ཤིག་ཅེས་པའོ། །ཧཱུཾ་གསུམ་དང་ཕཊ་སོགས་ནི་སྔར་བཞིན་འདྲ། ཡུམ་དང་འཁོར་རྣམས་ཀྱི་བསྙེན་སྔགས་ཚིག་ཟིན་ལ་མ་གསུངས་ཀྱང་ཡུམ་གྱི་ཨཱ་ལི་དང་། གཾ་ཙཾ་ལ་སོགས་པའི་འཁོར་གྱི་ལྷ་མོ་རྣམས་ཀྱི་ས་བོན་ལ་དེ་ཉིད་ལྔའི་སྔགས་སྤེལ་བར་གསུངས་པ་འདིས་བསྟན་པ་ཡིན་ཏེ། བརྟག་པ་དང་པོའི་ལེའུ་གཉིས་པ་ལས། སྔགས་ཐམས་ཅད་ཀྱི་རྐང་པ་དང་པོ་ནི་ཨོཾ་གྱི་རྣམ་པ་དང་། མཐར་ནི་སྭཱ་ཧཱ་དང་ཧཱུཾ་ཕཊ། རྣམས་ནི་ནང་དུ་གཞུག་གོ །ཞེས་གསུངས་པའི་ཕྱིར། གཉིས་པ་ལ་མཚན་མའི་བསྙེན་པ། དུས་ཀྱི་བསྙེན་པ། གྲངས་ཀྱི་བསྙེན་པ་དང་གསུམ། དང་པོ་ནི་རབ་ཡི་དམ་ལྷའི་སྣང་བ་དངོས་སུ་ཐོབ་པ། འབྲིང་རྡོ་རྗེ་དྲིལ་བུ་ནམ་མཁའ་ལ་འཇོག་ནུས་པ། མཐའ་མ་རྨི་ལམ་དུ་སྣང་བ་ཐོབ་པའོ། །གཉིས་པ་ནི། རབ་ལོ་དྲུག །འབྲིང་ཟླ་བ་དྲུག །ཐ་མ་ཞག་བདུན་ནོ། །གསུམ་པ་ནི། རབ་གཙོ་བོ་ལ་བཞི་འབུམ། འཁོར་རྣམས་ལ་བཞི་ཁྲི་རེ། འབྲིང་གཙོ་བོ་ལ་བཞི་ཁྲི། འཁོར་རྣམས་ལ་བཞི་སྟོང་རེ། ཐ་མ་གཙོ་བོ་ལ་བཞི་སྟོང་། འཁོར་རྣམས་ལ་བཞི་བརྒྱ་རེ་བཟླ། གྲངས་ཀྱི་འབྲིང་དང་མཐའ་མ་གཉིས་དང་། དུས་ཀྱི་མཐའ་མ་ཞག་བདུན་གྱི་བསྙེན་པ་ནི། གཞིའི་བསྙེན་པ་ཡོངས་རྫོགས་མ་ཡིན་གྱི། བསྙེན་པ་ཁ་གསོ་ཙམ་ཡིན་ནོ། །དེ་ལྟར་དུས་ཀྱི་བསྙེན་པ་ཟླ་བ་དྲུག་གམ། གྲངས་ཀྱི་བསྙེན་པ་བཞི་འབུམ་ལ་སོགས་པ་ཁ་སྐོང་གི་སྦྱིན་སྲེག་དང་བཅས་པ་མཐར་ཕྱིན་ནས། དབང་བསྐུར་བ་དང་། རབ་གནས་དང་། སྦྱིན་སྲེག་ལ་སོགས་པ་རྡོ་རྗེ་སློབ་དཔོན་གྱི་ལས་རྣམས་བྱ་བར་རུང་། བསྙེན་པ་མཐར་མ་ཕྱིན་པར་དབང་བསྐུར་སོགས་ཀྱི་ལས་བྱས་ན། ཡན་ལག་གི་ལྟུང་བ་འབྱུང་ཞིང་། རང་ཉིད་འཇོམས་པའི་ཉེས་པ་ཆེན་པོར་འགྱུར་ཏེ། བསྙེན་སོགས་ལེགས་པར་མ་བྱས་པར། །དཀྱིལ་འཁོར་ལས་ལ་འཇུག་པ་དང་། །ཞེས་དང་། ནག་པོ་དཀྱིལ་ཆོག་ལས། ལྷ་རྣམས་བསྙེན་པར་མ་བྱས་ན། །བདག་ཉིད་རྣམ་པ་སུན་འབྱིན་ཡིན། །ཞེས་དང་། རྒྱུད་ལས་ཀྱང་གསང་སྔགས་མ་བཟླས་མི་འགྲུབ་ཅིང་། །སྦྱིན་སྲེག་མ་བྱས་འབྲས་མི་འབྱིན། །བསྙེན་པ་འབུམ་ཕྲག་གཅིག་ལ་ནི། །སྦྱིན་སྲེག་ཁྲི་ཕྲག་བྱ་བར་བཤད། །ཅེས་གསུངས་པའི་ཕྱིར། འོ་ན་བདེ་ཀྱེ་གསང་གསུམ་ལ་སོགས་པ་མཆོག་སྒྲུབ་པའི་དཀྱིལ་འཁོར་དེ་དང་དེར་དབང་བསྐུར་བ་ལ་དེ་དང་དེའི་གཞི་བསྙེན་མཐར་ཕྱིན་པ་བྱེད་དགོས་སམ་ཞེ་ན། སྤྱིར་བཏང་ལ་དགོས་ཤིང་། དམིགས་བསལ་ལ་མཐའ་གཅིག་ཏུ་དགོས་པའི་ངེས་པ་མེད་དེ། ཀྱེ་རྡོ་རྗེའི་གཞི་བསྙེན་མཐར་ཕྱིན་ནས་འཁོར་ལོ་བདེ་མཆོག་གི་དབང་ཐོབ་ཅིང་བདེ་མཆོག་གི་བསྙེན་པ་མ་སོང་བའི་རྣལ་འབྱོར་པ་དེས་བདེ་མཆོག་གི་དབང་བསྐུར་བ་ལ་སོགས་པའི་སློབ་དཔོན་གྱི་ལས་བྱ་བར་རུང་བ་ཙམ་ཡིན་པའི་ཕྱིར་ཏེ། ཀྱེ་རྡོར་འགྲུབ་པས་དོན་གྱི་བདེ་མཆོག་ཀྱང་འགྲུབ་པའི་ཕྱིར། དེ་སྐད་དུ། བདག་ཉིད་ཆེན་པོ་ས་པཎ་གྱིས་བཀའ་གདམས་དོ་ཀོར་བའི་དྲིན་ལན་ལས། མཆོག་སྒྲུབ་ཡེ་ཤེས་ལྷ་རྣམས་ནི། །ཐམས་ཅད་ཐུགས་རྒྱུད་གཅིག་པས་ན། །གཅིག་འགྲུབ་པས་ནི་ཐམས་ཅད་འགྲུབ། །ནོར་སྒྲུབ་ལ་སོགས་ཐུན་མོང་གི །དངོས་གྲུབ་ལྷ་རྣམས་དེ་ལྟ་མིན། །ཞེས་གསུངས་པ་ཡིན་ནོ། །འོ་ན་བཞི་འབུམ་ལ་སོགས་པ་བཟླ་དགོས་ན། རྩ་རྒྱུད་ལས། དཀྱིལ་འཁོར་བདག་པོའི་བཟླས་པ་འབུམ། །དཀྱིལ་འཁོར་ཅན་གྱི་དེ་བཞིན་ཁྲི། ཞེས་དང་། བཟླས་པ་འབུམ་གྱི་རྣལ་འབྱོར་བདག །ཞེས་གསུངས་པ་ཇི་ལྟར་ཡིན་ཞེ་ན། དེ་ནི་རྫོགས་ལྡན་གྱི་དུས་སུ་སྔགས་ཀྱི་ནུས་པ་འབྱིན་སླ་བས་དེ་ཙམ་ལ་དགོངས་པ་ཡིན་གྱི། རྩོད་དུས་སུ་ནི་བཞི་འགྱུར་དུ་བཟླ་དགོས་པ་ཡིན་ཏེ། བདེ་མཆོག་སྡོམ་འབྱུང་ལས། རྫོགས་ལྡན་ལ་ནི་བཟླས་བྱ་གཅིག །གསུམ་ལྡན་ལ་ནི་གཉིས་བཟླས་བྱ། །གཉིས་ལྡན་ལ་ནི་གསུམ་རབ་བརྩོན། །རྩོད་ལྡན་བཟླས་པ་བཞི་འགྱུར་རོ། །ཞེས་གསུངས་པས་སོ། །གསུམ་པ་བཟླ་དུས་ཀྱི་དམིགས་པ་ནི། ཡུམ་གྱི་ཐུགས་ཀའི་ཨཾ་ལས་ཨཥྟཱ་ལ་སོགས་པའི་སྔགས་ཀྱི་ཕྲེང་བ་བསྟར་ལ་བརྒྱུས་པ་ལྟ་བུ་ཁ་དོག་དཀར་པོ་འོད་ཟེར་འཕྲོ་བཞིན་པ་མཆེད། འོད་ཟེར་དེས་ལུས་ཀྱི་ནང་གང་། སྡིག་སྒྲིབ་དག་པར་བསམས་ལ་སྔགས་བཟླ། དེ་ཡང་སྔགས་འཕྲེང་དེས་ཡུམ་གྱི་སྐུའི་དབྱིབས་བརྒྱུད། ཡུམ་གྱི་ཞལ་ནས་ཡབ་ཀྱི་ཞལ་དུ་ཞུགས། ཡབ་ཀྱི་སྐུའི་དབྱིབས་བརྒྱུད་རྡོ་རྗེའི་ལམ་ནས་ཡུམ་གྱི་མཁའ་ནང་དུ་ཞུགས། ཡང་ཡུམ་གྱི་སྐུའི་དབྱིབས་བརྒྱུད་པ་སོགས་ཚུར་འཁོར་གྱི་དམིགས་པ་བྱའོ། །དེ་ནི་རླུང་བརྟན་པའི་ཕྱིར་ཡིན་ལ། བྱང་སེམས་བརྟན་པའི་ཕྱིར་དུ་བཟླ་ན་ཡབ་ཀྱི་ཐུགས་ཀའི་ཧཱུྃ་ལས་སྔགས་འཕྲེང་འཕྲོས། ཡབ་ཀྱི་སྐུ་སྟོད་ཀྱི་ནང་གི་དབྱིབས་བརྒྱུད་ཡབ་ཀྱི་ཞལ་ནས་ཡུམ་གྱི་ཞལ་དུ་ཞུགས་པ་སོགས་ཕར་འཁོར་བྱའོ། །གཞིའི་བསྙེན་པ་དང་། དུས་རྒྱུན་གྱི་བཟླས་པ་ལ། སྔགས་ཕྲེང་ཁ་དོག་དཀར་པོ། རབ་གནས་སོགས་རྒྱས་པ་ལ་ཁ་དོག་སེར་པོ་དབྱིབས་སྒྲོ་ཚུགས་ལྟ་བུ། དབང་ལ་ཁ་དོག་དམར་པོ་ལྕགས་སྒྲོག་ལྟ་བུ། མངོན་སྤྱོད་ལ་ཁ་དོག་ནག་པོ་སྲད་བུ་བསྒྲིལ་བ་ལྟ་བུའོ། །འཁོར་རྣམས་ཀྱི་སྔགས་བཟླ་བའི་ཚེ། འཁོར་བའི་དམིགས་པ་སྔ་མ་བཞིན་བྱས་ལ། སྔགས་ཀྱི་འོད་ཟེར་དེས་གང་གི་སྔགས་བཟླ་བར་བྱ་བའི་ལྷ་མོ་དེ་དང་དེ་ལ་ཕོག་པས་དེ་དབང་དུ་འདུ་ཞིང་འཕྲིན་ལས་ལ་བསྐུར་བར་བསྒོམ་ལ་བཟླས་པ་བྱའོ། །གཞིའི་བསྙེན་པ་ལ། ཨཥྟཱ་ལ་བཞི་འབུམ་དང་། སྙིང་པོ་ཉེ་སྙིང་གཉིས་ལ་གྲངས་ཚད་དངོས་བསྟན་ལ་མེད་པས་ཇི་ལྟར་རིགས་པ་དང་། ཡུམ་དང་འཁོར་གྱི་ལྷ་མོ་བརྒྱད་ལ་ཁྲི་ཚོ་བཞི་རེ་བཟླས་པས་གཞི་བསྙེན་འགྲུབ་པ་ཡིན་ནོ། །བཞི་པ་བཟླས་པའི་དགོས་པ་ནི། འདི་ཡིས་ལས་རྣམས་ཐམས་ཅད་བྱེད་ཅེས་གསུངས་པ་ལྟར། གཞི་བསྙེན་སྦྱིན་སྲེག་དང་བཅས་པ་མཐར་ཕྱིན་ནས། དབང་བསྐུར་བ་དང་རབ་གནས་ལ་སོགས་པའི་རྡོ་རྗེ་སློབ་དཔོན་བྱ་བར་རུང་། ལས་ཚོགས་རབ་འབྱམས་བསྒྲུབ་པ་ལ་དབང་། མཆོག་དང་ཐུན་མོང་གི་དངོས་གྲུབ་ཐམས་ཅད་ཀྱང་འགྲུབ་པ་ཡིན་ཏེ། བདག་ཉིད་ཆེན་པོ་ས་པཎ་གྱིས། སངས་རྒྱས་འཕྲིན་ཞུ་ལས། ཆོ་ག་བཞིན་དུ་སྔགས་བཟླས་ན། །གསང་སྔགས་རྒྱལ་པོ་ཚེ་འདིར་འགྲུབ། །ཅེས་གསུངས་པའི་ཕྱིར། སྦྱང་གཞི་སྦྱོང་བྱེད་འཕྲོད་པའི་བསྐྱེད་རིམ་གྱི། །ཐབས་མཁས་གསེར་གྱི་རྩིབས་ལྡན་ང་ལས་ནུ། །འཁོར་བའི་རྩ་བ་ཀུན་རྟོག་གཡུལ་བཅོམ་ནས། །ཐར་པའི་གདུགས་གཅིག་ཉིད་ཀྱིས་ཀུན་ཁྱབ་སྨོན། །དབང་ཐོབ་དམ་ཚིག་ལམ་གྱི་སྲོག་བཟུང་ནས། །རིམ་གཉིས་གནད་ལ་རྣམ་དཔྱོད་མིག་ཡངས་ཤིང་། །བྱིན་རླབས་བླ་མའི་རྣལ་འབྱོར་སྙིང་ལ་སྨིན། །ཅི་བྱས་དགེ་བའི་ལང་ཚོ་དར་བར་ཤོག །གསང་ཆེན་ཆོས་ཀྱི་བདུད་རྩི་ཡིས། །སྐལ་བཟང་འགྲོ་བའི་ངལ་འཚོ་མཁན། །ཡོངས་འཛིན་བླ་མའི་བཀའ་དྲིན་ལས། །ལམ་འདིར་ཡིད་ཆེས་འཕྲོག་མེད་སྐྱེས། །དེ་ལྟར་དཔལ་ཀྱེ་རྡོ་རྗེའི་བསྐྱེད་པའི་རིམ་པའི་རྣམ་པར་བཤད་པ་འདི་ནི། ཐམས་ཅད་མཁྱེན་པ་དཔལ་མང་དུ་ཐོས་པ་ཀླུ་སྒྲུབ་རྒྱ་མཚོའི་ཞལ་སྔ་ནས་དང་། ཡོངས་འཛིན་བླ་མ་མཁན་ཆེན་དབང་ཕྱུག་དཔལ་བཟང་པོའི་བཀའ་དྲིན་ལས་ལམ་འདིར་བློའི་སྣང་བ་ཅུང་ཟད་གསལ་བ། རྗེ་བཙུན་བླ་མ་རྣམས་ཀྱི་བྲན་དུ་གྱུར་པ་དགེ་སློང་ངག་དབང་ཆོས་ཀྱི་གྲགས་པས་ལྕགས་ཕོ་འབྲུག་གི་ལོའི་ས་ག་ཟླ་བའི་ཚེས་ཉེར་གཅིག་ལ་སྤུ་དཀར་བླ་བྲང་རྫོང་གི་རང་གི་བསམ་གཏན་གྱི་ཁང་བུར་སྦྱར་བའི་ཡི་གེ་པ་ནི་ཉི་ཤར་བ་བསོད་ནམས་ཆོས་སྐྱོང་གིས་གུས་པས་བགྱིས་པའོ།། །།སརྦ་མངྒ་ལཾ།། །། ༈ ཨོཾ་སྭ་སྟི། དགེས་རྡོར་མན་ངག་ལུགས་ཀྱི་ཕྱི་བསྐྱེད་རིམ། །རྣམ་བཤད་ངག་དབང་ཆོས་ཀྱི་གྲགས་པ་ཡི། །མཁྱེན་བརྩེའི་ཉིན་བྱེད་ལས་འཕྲོས་གསང་ཆེན་ལམ། །སྟོན་བྱེད་འོད་ཀྱི་ཕྲེང་བའི་གཞུང་རྒྱས་བསྡུས། །བསྟན་དང་ཉམས་སུ་ལེན་པའི་གང་ཟག་ལ། །ཕན་འདོད་ལྷག་བསམ་ཀུནྡའི་ལང་ཚོ་ལྟར། །རྣམ་པར་དཀར་བས་དཔལ་ལྡན་ལྷུན་གྲུབ་སྟེང་། །སྤར་དཔོན་ཕན་བདེའི་མིང་གིས་སྤར་དུ་བསྒྲུབས། །དགེ་བས་བླ་མའི་ཞབས་བརྟན་ཐུགས་དགོངས་རྫོགས། །བདག་སོགས་འགྲོ་ཀུན་ཚོགས་རྫོགས་སྒྲིབ་གཉིས་བྱང་། །ས་དང་ལམ་བགྲོད་སྙིང་པོ་ཀྱེ་རྡོ་རྗེའི། །གོ་འཕང་མངོན་གྱུར་དོན་གཉིས་མཐར་ཕྱིན་ཤོག །ཅེས་ཡོན་སྦྱོར་བ་པོ་རང་ཉིད་ཀྱིས་སྤར་དུ་ལེགས་པར་གྲུབ་པའི་མཇུག་བྱང་སྨོན་ཚིག་ཏུ་སྦྱར་བ་དེ་དེ་བཞིན་དུ་འགྲུབ་པའི་རྒྱུར་གྱུར་ཅིག། །།སརྦ་མངྒ་ལཾ།། །།བ